By Umar Mohammed Gombe, Abuja | Publish Date: May 18 2018 2:00AM
A ranar Talatar da ta gabata ne Shugaban kasa, Muhammadu Buhari ya bayyana dalilan da suka sa aka hambarar da shi daga kan mulki, a lokacin da ya ke shugaban kasa na mulkin soja, har aka kulle shi a cikin gida yari tsawon shekara uku.
Shugaba Buhari ya fadi haka ne a yayin bude sabuwar hedikwatar ofishin EFCC da aka gina a Abuja. Yana mai cewa hambarar da shi da aka yi a lokacin, cin hanci da rashawa ne suka yi galaba a kan mulkin nasa.
Ya ce amma duk da haka, gwiwoyinsa ba su yi sanyi ba da ake cewa idan kana fada da cin hanci, to cin hanci zai juyo ya far maka da irin nasa haukan fadan. “A karon farko da na fito ina fada da cin hanci, sai cin hanci ya juyo yana fada da ni. Aka hambarar da ni, aka kuma kulle ni har tsawon shekaru uku.”
Daga nan sai ya ce dawowar da ya yi neman shugabanci har ya samu nasara a 2015, ya yi ne da kyakkyawan kudiri da niyyar yaki da cin hanci da rashawa a kasar nan. Sannan sai kuma ya jinjina wa kansa da kan bisa ga kokarin da ya ce ya yi na kwato tiriliyoyin naira daga hannun wadanda suka wawure dukiyar kasar nan.
Sannan ya ci gaba da cewa ko ba-dade, ko ba-jima sai an hukunta wadanda suka wawure dukiyar kasar nan. A kuma bisa zargin gwamnatinsa na yi wa wasu bi-ta-da-kulli ne kawai da kuma nuna son kai wajen ganin damar kyale wasu ana bincikar wasu wajen yaki da cin hanci, Buhari ya ce duk abin da gwamnatinsa za ta yi, to ta na yi ne a bisa tsarin doka ne.
Daga nan sai ya yi kira ga majalisar tarayya ta kara kaimi wajen sake nazarin dukkan wasu nakasu da dokar Najeriya ke tattare da su masu kawo wa shari’a cikas.
Da ya ke jawabi a yayin taron, Shugaban Riko na Hukumar EFCC, Ibrahim Magu ya ce a cikin shekaru biyu da rabi da ya yi a kan shugabancin, hukumar ta gurfanar da mutane 486. Sannan a cikin shekarar 2018 kadai ta gurfanar da mutane 89, wanda a karon farko aka samu wannan adadin a cikin watanni shida na farkon shekara.
Daga nan ya kara da cewa hukumar ta karbo kudaden gwamnatin tarayya har naira biliyan 500, kuma duk gwamati na sane da kudaden. Sannan sai ya jinjina wa shugabannin EFCC da suka gabace shi, musamman Malam Nuhu Ribadu, wanda ya fara samar wa hukumar ofishin ta na farko a Wuse dake Abuja.
Ya ce wannan bukata ta samar hedikwatar hukumar ta dindindin ta zama wajibi saboda karuwar aiki da ke tasowa a koda yaushe, da kuma batu na tsaro, sai kuma dalilai na boyewa da kuma adana sirri.